ועדת העבודה, הרווחה והבריאות, כנסת 18, פרוטוקול מספר 160, 2009-12-15 11:00

חיים כץ: בוקר טוב, אני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק פיצויי פיטורים (תיקון מס' 25) (מניעת פיטורים מחזוריים), התש"ע-2009 (פ/1126), של חברי הכנסת דב חנין, שלמה מולה, מוחמד ברכה, חנא סוייד, עפו אגבאריה, אילן גילאון, דניאל בן-סימון, חיים אורון, אברהים צרצור ואריה אלדד והצעת חוק פיצויי פיטורים (תיקון מס' 26) (מניעת פיטורים מחזוריים), התש"ע-2009 (פ/1248), של חברי הכנסת שלי יחימוביץ וחיים כץ.

חיים כץ: אני מבין שנציגי הממשלה ונציגי המחוקקים נפגשו והגיעו להסכמות.

חיים כץ: אם כך, נקרא את הצעת החוק ונאשר אותה, אלא אם כן חברת הכנסת שלי יחימוביץ רוצה להגיד דבר מה.

שלי יחימוביץ': כן, אדוני, ברשותך.

שלי יחימוביץ': בסופו של דבר אנחנו מחוקקים חוק לטובת הציבור.

חיים כץ: עכשיו אנחנו בסנקציות, אז אנחנו צריכים להראות להם שאנחנו לא מתרגשים מן הסנקציות על מפלגת העבודה.

חיים כץ: אנחנו לא ניתן לאף אחד אפשרות לסתום לך את הפה, בוודאי לא בוועדה הזאת.

שלי יחימוביץ': אני מודה לך, אדוני היושב-ראש.

שלי יחימוביץ': אף-על-פי-כן נוע ננוע וחקוק נחוקק.

שלי יחימוביץ': התכנסנו כאן כדי לחוקק את הצעת החוק הזאת שבסופו של דבר באה לידי ביטוי במשפט אחד.

שלי יחימוביץ': זו הצעת חוק קצרה מאוד לטובת ציבורים רחבים מאוד.

שלי יחימוביץ': אדוני היושב-ראש, מדובר בחוק חשוב מאוד בעולם העבודה, אחד החוקים היותר משמעותיים שחוקקתי.

שלי יחימוביץ': אני שמחה שזה נעשה בשיתוף פעולה מלא אתך והצעת החוק היא של שנינו.

שלי יחימוביץ': הצעת החוק הזאת מנסה להיאבק באחת התופעות המכוערות, של העסקה נצלנית של עובדים ושל ניתוק מלאכותי של יחסי עובד-מעביד רק כדי לשלול מן העובד את רצף הזכויות שמגיעות לו בדין.

שלי יחימוביץ': אנו עדים לציבורים גדולים מאוד של עובדים שמקום העבודה זקוק להם, זקוק למיומנות שלהם, אין לו עניין להחליף אותם באחרים אך הוא מפטר אותם סתם, מתוך שרירות-לב וכדי שהם לא יצברו רצף זכויות פנסיוניות, זכאות לפיצויי פיטורים וכן הלאה.

שלי יחימוביץ': מדובר על אוכלוסיות רחבות מאוד, גם על סבלים, גם על מרצים מן הסגל הזוטר ומרצים מן החוץ באוניברסיטאות, גם על מורים.

שלי יחימוביץ': אנחנו מדברים גם על עבודות לואו-טק וגם על עבודות היי-טק.

שלי יחימוביץ': הצעת החוק הזאת נוגעת לציבורים רחבים מאוד.

שלי יחימוביץ': היא תמנע בסופו של דבר את התופעה המכוערת לפיה אדם יכול לעבוד שנים על גבי שנים באותו מקום ולעזוב אותו בסופו של יום בלי הזכויות הצבורות המוקנות לו על-פי חוק.

שלי יחימוביץ': כפי שאמרת, אדוני היושב-ראש, קדמה לישיבה הזאת ישיבה לא פורמלית שבה השתתפו נציגי כל הגורמים הרלוונטיים – משרד התעשייה, המסחר והתעסוקה, משרד האוצר, משרד המשפטים, ההסתדרות, המעסיקים – ובה הושגה הסכמה שאפילו מיטיבה את הנוסח הקיים של הצעת החוק כפי שאנו הגשנו אותה ומרחיבה את התקופה שבה העובד אינו עובד במקום העבודה, מ-3 חודשים ל-6 חודשים.

שלי יחימוביץ': בשל התיקון הזה בסופו של דבר נכללות בתוקף החוק כל האוכלוסיות שנפגעו כתוצאה מן הפיטורים המחזוריים.

שלי יחימוביץ': אני מציעה לכבד את ההסכמה כפי שנתקבלה, לקרוא את הצעת החוק ולקבל אותה כלשונה, ולהעלותה להצבעה במליאה לקריאה שנייה ושלישית.

שלמה מולה: תודה רבה, אדוני היושב-ראש.

שלמה מולה: הצעת החוק הזאת הוגשה על-ידי כמה מציעים.

חיים כץ: קראתי את רשימת חברי הכנסת המציעים.

שלמה מולה: כל נושא זכויות העובדים נבנה טלאי על טלאי.

שלמה מולה: לפעמים מוצאים פרצות בחוקים קיימים כדי לפגוע בזכויות העובדים.

שלמה מולה: אני יודע שבזה עוסקת הוועדה.

שלמה מולה: לא הייתי שותף לדיונים המקדמיים שהתקיימו, חברת הכנסת שלי יחימוביץ, אבל אני סבור שהניסוח של הצעת החוק, גם שלך ושל היושב-ראש וגם של קבוצת חברי כנסת נוספים, שתי הצעות החוק דומות מאוד.

שלמה מולה: חשוב שנקדם את הצעות החוק הללו.

שלמה מולה: אינני יודע אם יש הסתייגות של משרד האוצר או של גופים נוספים.

שלי יחימוביץ': יש הסכמות.

נועה בן-שבת: הוועדה ממזגת את שתי הצעות החוק להצעת חוק אחת.

נועה בן-שבת: הצעת חוק פיצויי פיטורים (תיקון מס' ...) (מניעת פיטורים מחזוריים), התש"ע-2009 סעיף 1 – תיקון סעיף 1 לחוק העיקרי "בחוק פיצויי פיטורים, התשכ"ג-1963, בסעיף 2(9), במקום "שלושה חודשים" יבוא "שישה חודשים".

נועה בן-שבת: "

חיים כץ: יש למישהו הערות?

חיים כץ: אם לא, נצביע.

חיים כץ: מי בעד?

חיים כץ: מי נגד?

חיים כץ: מי נמנע?

חיים כץ: הצבעה בעד הצעת חוק פיצויי פיטורים (תיקון מס' ...) (מניעת פיטורים מחזוריים), התש"ע-2009 – 3 נגד – אין נמנעים – אין הצעת החוק נתקבלה.

חיים כץ: תודה רבה.

חיים כץ: אני שמח שהצעת חוק פיצויי פיטורים (תיקון מס' ...) (מניעת פיטורים מחזוריים), התש"ע-2009, נתקבלה להכנה לקריאה שנייה ושלישית והיא תועלה למליאה לקריאה שנייה ושלישית ותיכנס לספר החוקים.

חיים כץ: תודה רבה למציעים.

חיים כץ: תודה רבה לכל מי שעמל, הן במשרדי הממשלה והן בייעוץ המשפטי של הוועדה והן בנציגות התעשיינים וההסתדרויות.

חיים כץ: תודה רבה.

חיים כץ: הישיבה נעולה.